इन्द्रले स्वर्ण जिते
इन्द्रबहादुर श्रेष्ठले दोस्रो दिन ६६ केजी तौल समूहमा स्वर्णपदक जितेपछि नेपालले आठौं दक्षिण एसियाली जुडो च्याम्पियनसिपमा दोस्रो स्थान हासिल गरेको छ ।
काठमाडौँ — इन्द्रबहादुर श्रेष्ठले दोस्रो दिन ६६ केजी तौल समूहमा स्वर्णपदक जितेपछि नेपालले आठौं दक्षिण एसियाली जुडो च्याम्पियनसिपमा दोस्रो स्थान हासिल गरेको छ ।प्रतियोगिताको पहिलो दिन १ स्वर्ण र ३ रजत र ७ कांस्य जितेको नेपालले दोस्रो दिन आइतबार १ स्वर्ण, ३ रजत र ६ कांस्य थप्यो । समग्रमा भारत १० स्वर्णसहित शीर्षस्थानमा तथा पाकिस्तान २ स्वर्णसहित तेस्रो भयो । दोस्रो दिन भएका सात स्पर्धामा भारतले ६ तथा नेपालले १ स्वर्ण प्राप्त गरे ।लगनखेलस्थित आर्मीको शारीरिक प्रशिक्षण तथा खेलकुद केन्द्रको कभर्डहलमा इन्द्रले पहिलो चरणमा श्रीलंकाली रोशन मदुशंका र सेमिफाइनलमा भारतका अंकित विष्टलाई हराउँदै फाइनलमा स्थान बनाएका थिए । २ मिनेट ५ सेकेन्ड चलेको फाइनलमा पामबाट खेल्दै आएका इन्द्रले पाकिस्तानका हुसेन बाबरलाई इप्पोन प्रहार गर्दै स्वर्णपदक प्राप्त गरे । इन्द्रले पराजित गरेका रोशन र अंकितले कांस्य हात पारे ।त्यसअघि ७३ केजीमा नेपालका सञ्जित डंगोल भारतीय अजय यादवसँग फाइनलमा पराजित हुँदै रजतमा सीमित भए । अजयले लगातार दुई वाजारी प्राप्त गर्दै स्वर्णपदक जिते । नेपालका जंगबहादुर सरु र पाकिस्तानी नदिम अक्रमले कांस्यपदक पाए ।भारतकै दिवेशले ८१ केजी तौल समूहमा नेपाली खेलाडी सञ्जय महर्जनलाई हराउँदै स्वर्ण हात पारे । दिवेशले १ मिनेट ४६ सेकेन्डमै दुई वाजारी अंकसहित खेल जितेका थिए । स्पर्धामा पाकिस्तानका मोहमद अब्बास र श्रीलंकाली श्रीहर्ष पेरेसले कांस्य प्राप्त गरे । ६० केजी तौल समूहमा नेपालका उमेश मगर र सुदेश दोङ कांस्यमा सीमित हुँदा भारतका विजयकुमार यादवले स्वर्ण र श्रीलंकाली मिलिन्दा सेनेविरथ्नेले रजत हात पारे ।महिला ७८ केजीतर्फ नेपालकी पुनम श्रेष्ठ फाइनलमा भारतकी जिनादेवी चोङथामसँग पराजित भइन् । निर्धारित ४ मिनेटसम्म दुवैले अंक नजोडेपछि खेल गोल्डेन स्कोरमा पुगेको थियो । गोल्डेन स्कोरको ४० सेकेन्डमा पुनमले तेस्रो सिदो प्राप्त गरेपछि जिनादेवीले स्वर्ण हात पारिन् । उक्त स्पर्धामा पाकिस्तानकी विनिश खान र नेपालकी भावना घर्तीमगरले कांस्य जिते ।७८ केजी तौल समूहमा भारतकी मान तुलिकाले स्वर्ण, श्रीलंकाली मिलानी सिल्भाले रजत तथा नेपालकी आकृति जोशी र बंगलादेशी तहमिना अख्तर लोपाले कांस्य हात पारे । ७० केजीमा भारतकै गरिमा चौधरीले स्वर्ण जित्दा बंगलादेशकी फरिना खानोमले रजत जितिन् । कांस्यपदक नेपालकी सुनीता मगर र श्रीलंकाकी रुवानी जयरत्नाले हात पारे । प्रतियोगिताको अन्तिम दिन सोमबार टिम इभेन्टका खेल हुनेछन् ।